**สภายุติธรรมแห่งสากล**

สารเรซวาน เรซวาน พ.ศ. 2567 (ค.ศ. 2024)

ถึง บาไฮศาสนิกชนทั่วโลก

เพื่อนที่รักยิ่งทั้งหลาย

1

สองปีแรกของแผนงานเก้าปีอันท้าทายได้ผ่านไปอย่างรวดเร็ว มิตรสหายของพระผู้ เป็นเจ้า ได้น้อมรับวัตถุประสงค์ของแผนงานนี้ไว้ในใจอย่างแน่วแน่ ในชุมชนบาไฮทั่วโลก เรามองเห็นความเข้าใจที่ลึกซึ้งยิ่งขึ้นของปัจจัยที่จำเป็นต่อการขยายกระบวนการสร้างชุมชน ให้รุดหน้าต่อไปและปัจจัยที่ส่งผลต่อการปฏิรูปเปลี่ยนแปลงอย่างมีนัยสำคัญทางสังคม หากแต่ทุกวันที่ผ่านไป เราก็เห็นเช่นกันว่า สภาวะของโลกช่างเลวร้ายลงเรื่อย ๆ และการแบ่งแยกในโลกก็รุนแรงมากขึ้น ความตึงเครียดที่ทวีความรุนแรงขึ้นภายในสังคมและระหว่างประเทศส่งผล กระทบต่อผู้คนและพื้นที่ต่าง ๆ ในหลายรูปแบบ

2

สภาพการณ์ดังกล่าวเรียกร้องให้ดวงจิตที่เปี่ยมสำนึกทุกดวงลุกขึ้นมาตอบรับปัญหา เราทุกคนตระหนักดีว่า ชุมชนแห่งพระนามอันยิ่งใหญ่ที่สุดไม่สามารถคาดหวังได้ว่าเราจะไม่ได้รับผลกระทบจากความทุกข์ร้อนในสังคม อย่างไรก็ดี ถึงแม้เราจะได้รับผลกระทบจากความทุกข์ยากเหล่านี้ แต่สิ่งเหล่านี้ไม่ทำให้เราสับสน ความทุกข์ทรมานของมนุษยชาติทำให้ชุมชนนี้รู้สึกเศร้าสลด หากแต่ไม่ได้ทำให้พวกเราชะงักงันเป็นอัมพาต ความห่วงใยจากใจจริงต้องนำไปสู่ความพยายามอันยั่งยืนที่จะสร้างชุมชนที่ส่งมอบความหวังแทนที่ความสิ้นหวัง มอบความสามัคคีแทนที่ความขัดแย้ง

3

ท่านโชกิ เอฟเฟนดิ อธิบายอย่างชัดเจนว่ากระบวนการ “การเสื่อมถอยอย่างไม่หยุดหย่อนของกิจการของมนุษย์” กำลังเกิดขึ้นควบคู่ไปกับอีกกระบวนการหนึ่ง นั่นก็คือกระบวน การบูรณาการ ที่ “นาวาแห่งการอยู่รอดของมนุษย์” ซึ่งเป็น “ที่พักพิงแห่งสุดท้าย” ของสังคมกำลังได้รับการสถาปนาขึ้น เรายินดีที่ได้เห็นผู้ปฏิบัติการเพื่อสันติภาพตัวจริงในทุกประเทศและทุกภูมิภาคกำลังเร่งสร้างที่พักพิงแห่งนี้ เราเห็นความพยายามนี้อยู่ในทุกเรื่องราวเมื่อหัวใจคน ลุกโชนขึ้นด้วยความรักของพระผู้เป็นเจ้า เมื่อครอบครัวเปิดบ้านต้อนรับเพื่อนใหม่ เมื่อผู้ที่ทำงานร่วมกันนำเอาพระธรรมคำสอนของพระบาฮาอุลลาห์มาใช้แก้ไขปัญหาสังคม เมื่อชุมชนเสริมสร้างวัฒนธรรมของการเกื้อหนุนซึ่งกันและกัน เมื่อบริเวณละแวกบ้านหรือหมู่บ้านเรียนรู้ที่จะริเริ่มและดำเนินกิจกรรมที่มีความสำคัญต่อความก้าวหน้าทางจิตวิญญาณและทางวัตถุของตนเอง เมื่อท้องถิ่นได้รับพรจากการถือกำเนิดขึ้นของธรรมสภาแห่งใหม่

4

วิธีการและกลไกของแผนงานเก้าปีเปิดโอกาสให้จิตวิญญาณทุกดวงสามารถเข้าร่วม หยิบยื่นสิ่งที่มนุษยชาติต้องการเป็นอย่างยิ่งในวันเวลานี้ แทนที่จะมุ่งบรรเทาความเจ็บป่วยที่ เป็นอยู่ขณะนี้แบบชั่วคราว การดำเนินงานตามแผนงานเก้าปีเป็นวิธีการที่กระบวนการต่าง ๆ ที่สร้างสรรค์และกินเวลานานซึ่งดำเนินการครอบคลุมหลายชั่วอายุคนกำลังได้รับการจัดตั้งขึ้นมาในสังคมทั่วทุกแห่ง ทุกอย่างที่กล่าวมานี้นำไปสู่ข้อสรุปอันเร่งด่วนและหลีกเลี่ยงไม่ได้ที่ว่า เป็นเรื่องจำเป็นอย่างยิ่งที่จำนวนผู้ที่ทุ่มเทเวลา พละกำลัง และความตั้งใจเพื่อความสำเร็จของแผนงานนี้ต้องเพิ่มจำนวนขึ้นอย่างรวดเร็วและยั่งยืน

5

จะมีที่ไหนอีกที่โลกจะพบวิสัยทัศน์ที่ครอบคลุมจนสามารถประสานองค์ประกอบที่หลากหลายทั้งหมดในโลกเข้าไว้ด้วยกันได้ นอกจากในหลักธรรมของพระบาฮาอุลลาห์ที่ว่าด้วยความเป็นหนึ่งเดียวกันของมนุษยชาติ จะมีวิธีการใดอีกที่โลกจะสามารถบำบัดรักษารอยร้าวในสังคมที่สร้างความแตกแยกได้ นอกจากการแปลงวิสัยทัศน์อันนี้ให้เป็นระบบที่ตั้งอยู่บนพื้นฐานของความหลากหลายที่ผสานเป็นหนึ่งเดียวกัน จะมีใครอีกที่สามารถเป็นผู้เร่งปฏิกริยาส่งให้ผู้คนในโลกสามารถค้นพบวิถีชีวิตใหม่ พบเส้นทางสู่สันติภาพที่ยั่งยืนได้ ขอให้เพื่อนบาไฮยื่นมือแห่งมิตรภาพ แห่งความพยายามร่วมกัน แห่งการอาสารับใช้และการเรียนรู้ร่วมกันให้แก่ทุกคน และก้าวไปข้างหน้าอย่างเป็นหนึ่งเดียว

6

เราตระหนักดีว่า ความมีชีวิตชีวาและความเข้มแข็งก่อกำเนิดขึ้นในสังคมใดก็ตามที่เยาวชนคนหนุ่มสาวของสังคมนั้นตื่นตัวตอบรับวิสัยทัศน์ของพระบาฮาอุลลาห์และก้าวเข้ามาเป็นผู้มีบทบาทสำคัญของแผนงาน ด้วยเหตุนี้ เยาวชนบาไฮจะต้องมุ่งสร้างสัมพันธ์กับมิตรสหายและนำพวกเขาเข้าร่วมภารกิจนี้ด้วยความเมตตาอ่อนน้อม ความกล้าหาญ และความตั้งมั่นไว้วางใจในพระผู้เป็นเจ้าอย่างสมบูรณ์ ทุกคนต้องเดินหน้าอย่างถาโถม หากแต่เยาวชนต้องผงาดเหินบิน

7

ความเร่งด่วนของชั่วโมงนี้ต้องไม่เข้ามาบดบังความสุขใจอันเลิศล้ำที่มาจากการรับใช้ คำเชื้อเชิญให้อุทิศตนรับใช้เป็นคำร้องเรียกที่จรรโลงใจและเปิดกว้างแก่ทุกคน คำเชื้อเชิญนี้ดึงดูดจิตวิญญาณที่เปี่ยมศรัทธาทุกดวง แม้กระทั่งผู้ที่ต้องแบกภาระการดูแลและมีหน้าที่รับผิดชอบต่าง ๆ เพราะในทุกภารกิจที่จิตวิญญาณที่มีศรัทธานี้กำลังทำอยู่ จะเห็นได้ถึงความทุ่มเทที่หยั่งรากลึกและความห่วงใยต่อความเป็นอยู่ของผู้อื่นอย่างไม่ขาดสายชั่วชีวิต คุณสมบัติดังกล่าวช่วยมอบความเชื่อมโยงสอดคล้องให้กับชีวิตที่ต้องตอบสนองความต้องการมากมายหลายด้าน และช่วงเวลาที่หอมหวานที่สุดสำหรับหัวใจดวงใดก็ตามที่ลุกโชนขึ้นก็คือช่วงเวลาที่ได้อยู่เคียง กับบรรดาพี่น้องทางธรรม เข้าดูแลบำบัดสังคมที่ต้องการการบำรุงเลี้ยงทางจิตวิญญาณ

8

ในพระสถูปอันศักดิ์สิทธิ์ ด้วยหัวใจที่เปี่ยมล้นตื้นตัน เราขอขอบคุณพระบาฮาอุลลาห์ที่ได้ทรงอุ้มชูพวกท่านและสั่งสอนท่านในวิถีทางของพระองค์ และเราวิงวอนพระองค์ให้ทรงอำนวยพระพรมายังทุกคน

(ลงนาม) สภายุติธรรมแห่งสากล